КОМИ РЕСПУБЛИКАЛÖН ОЛАНПАС

**Коми Республика мутасын сöстöмлун да пöрадок юкöнын öткымын юалöм йылысь**

Примитöма Коми Республикаса

Государственнöй Сöветöн 2010 вося лöддза-номъя тöлысь 24 лунö

**1 статья**

1. Тайö Оланпасын вöдитчöны татшöм кыв вежöртасъясöн:

1) бытöвöй колясъяс – йöзлöн олöмысь артмöм став сикас колясъяс;

2) утилизируйтöм – ресурсъясöн вöдитчöм, кутшöмъяслöн аслас мог серти веськыда вöдитчыны, производство да вузалан колясъясöн мöдысь вöдитчыны позянлуныс абу;

3) производство да потребление колясъяс – сырьё, материалъяс, полуфабрикатъяс, мукöд изделие да сёян-юан, кутшöмъяс лоисны производствоысь либö олöмысь, а сiдзжö вузöс (прöдукция), мый воштiс ассьыс вузалан свойствояссö;

4) бытöвöй да промышленнöй колясъяс переработайтöм – удж, мый йитчöма колясъясöн вöдитчöм кузя технологическöй процессъяс вöчöмкöд, медым водзö наöн вöдитчыны;

5) веж пуктасъяс – естественнöй да искусственнöй пуяс да кустарникъяс, турун;

6) веж пуктасъяс видзöм – правовöй, организационнöй да экономическöй мераяс система, мый веськöдöма сы вылö, медым лöсьöдны, видзны да рöдмöдны веж пуктасъяс, вежöдны муяс да веж вевтасъяс;

7) вежöдöм мутасъяс – му участокъяс, кöнi быдмöны естественнöй быдмöгъяс, паськöдöма искусственнöя лöсьöдöм сад да парк комплексъяс да объектъяс, бульваръяс, скверъяс, газонъяс, дзоридз быдманiнъяс, олан, общественнöй, делöвöй, коммунальнöй, производственнöй тöдчанлуна этша стрöитöминъяс, кöнi 70 прöчент му эжыс вевттьöма быдмöгöн.

**2 статья**

1. Коми Республика мутасын сöстöмлун да пöрадок лöсьöдöмын Коми Республикаса Государственнöй Сöвет вöчö татшöм удж:

1) примитö оланпасъяс, Коми Республикаса мукöд нормативнöй правовöй акт Коми Республика мутасын сöстöмлун да пöрадок лöсьöдан юкöнын;

2) вöчö мукöд уджмог, мый индöма федеральнöй законодательствоöн Россия Федерацияса субъектъяслöн государственнöй власьтлöн оланпас пыртысь (бöрйöм) органъяслы уджмогъясöн.

2. Коми Республика мутасын сöстöмлун да пöрадок лöсьöдöмын Коми Республикаса Правительство вöчö татшöм удж:

1) примитö нормативнöй правовöй актъяс Коми Республика мутасын сöстöмлун да пöрадок юкöнын;

2) лöсьöдö, вынсьöдö да збыльмöдö дыр кадся республиканскöй торъя мога да мукöд уджтас, а сiдзжö проектъяс да мероприятиеяс гöгöртас видзан юкöнын Коми Республика мутасын сöстöмлун да пöрадок лöсьöдöм кузя;

3) вöчö мукöд уджмог, мый индöма федеральнöй законодательствоöн Россия Федерацияса субъектъяслöн государственнöй власьт олöмö пöртысь органъяслы уджмогъясöн.

**3 статья**

1. Коми Республика мутасын сöстöмлун да пöрадок юкöнын меставывса асвеськöдлан органъяс асланыс компетенцияын, мый урчитöма федеральнöй законодательствоöн, муниципальнöй юкöнъяслöн уставъясöн, котыртöны:

1) миянöс кытшалысь гöгöртас видзöм кузя мероприятиеяс;

2) мутасъяс мичмöдöм да вежöдöм;

3) веж пуктасъясöн вöдитчöм, найöс видзöм да дорйöм;

4) бытöвöй коляс да ёг öктöм да нуöм;

5) бытöвöй да промышленнöй колясъяс утилизируйтöм да переработайтöм;

6) мукöд удж, мый индöма федеральнöй законодательствоöн меставывса асвеськöдлан органъяслöн уджмогъясöн­.

2. Коми Республика мутасын сöстöмлун да пöрадок юкöнын меставывса асвеськöдлан органъяслöн асланыс компетенцияын, мый урчитöма федеральнöй законодательствоöн, муниципальнöй юкöнъяслöн уставъясöн, эм право:

1) лöсьöдны, вынсьöдны да могмöдны сьöмöн муниципальнöй торъя мога уджтасъяс Коми Республика мутасын сöстöмлун да пöрадок юкöнын;

2) лöсьöдны да вынсьöдны лöсялана муниципальнöй юкöнын сöстöмлун да пöрадок юкöнын правилöяс да мукöд муниципальнöй правовöй акт.

**4 статья**

Коми Республика мутасын сöстöмлун да пöрадок юкöнын Коми Республикаса нормативнöй правовöй актъясöн, а сiдзжö муниципальнöй правовöй актъясöн урчитöм корöмъяс торкöмын мыжа йöз кывкутöны Коми Республикаса законодательство серти.

**5 статья.** Тайö Оланпасыс вынсялö сiйöс официальнöя йöзöдан лунсянь.

Коми Республикаса Юралысь В.М.Гайзер

Сыктывкар

2010 вося сора тöлысь 1 лун

77-РЗ №

Вуджöдiс Кузнецова Н.А., 3 319 пас